২০১৫–১৬ বুন্দেসলিগা
২০১৫–১৬ বুন্দেসলিগা জার্মানির পেশাদার ফুটবল লীগের শীর্ষ স্তর বুন্দেসলিগার ৫৩তম মৌসুম ছিল। এই মৌসুমটি ২০১৫ সালের ১৪ই আগস্ট তারিখে শুরু হয়ে ২০১৬ সালের ১৪ই মে তারিখে সম্পন্ন হয়েছিল। বায়ার্ন মিউনিখের মরক্কী রক্ষণভাগের খেলোয়াড় মিধি বেনাতিয়া এই মৌসুমের প্রথম গোল করেছিলেন। বায়ার্ন মিউনিখ বুন্দেসলিগার পূর্ববর্তী আসরের চ্যাম্পিয়ন, যারা ২০১৪–১৫ মৌসুমে ৭৯ পয়েন্ট অর্জন করে এই প্রতিযোগিতার ইতিহাসে ২৪তম বারের মতো শিরোপা জয়লাভ করেছিল। এই মৌসুমে ৮৮ পয়েন্ট অর্জন করে বায়ার্ন মিউনিখ ২৫তম বারের মতো বুন্দেসলিগা এবং ২৬তম বারের মতো জার্মান শিরোপা জয়লাভ করেছিল। বায়ার্ন মিউনিখের পোলীয় আক্রমণভাগের খেলোয়াড় রবের্ত লেভানদোভস্কি ৩০ গোল করে এই মৌসুমের শীর্ষ গোলদাতার পুরস্কার জয়লাভ করেছিলেন।